
ÅRSMELDING 2025
Styret har, etter årsmøtet 22. februar 2025 og konstituering, bestått av:
	Leder:
	Jostein Valved

	Nestleder:
	Tarald O. Koller

	Sekretær:
	Arild Sollie

	Styremedlem: 
	Reidun Grefsrud

	Styremedlem:
	Torill Johnsen

	Varamedlem 1 (og kasserer):
	Per Arne Paulsen

	Varamedlem 2:
	Kari Torp Manengen



Andre tillitsvalgte:
	Revisor:
	Synnøve N. Ramsrud

	Vara-revisor:
	Rolf Paulsen

	Valgkomité:
	Kjell Arne Sveum

	Valgkomité:
	Rolf Løvdal



Andre styreoppnevnte verv og roller:
	Informasjonsansvarlig:
	Reidun Grefsrud

	Gravminneleder:
	Synnøve N. Ramsrud

	DNA-kontakt:
	Petter Marum

	Slektsbok-kontakt:
	Kjell Helge Moe

	Slektsforum-moderator:
	Kjell Helge Moe

	Studieleder:
	Arild Sollie



Styremøter
Vi har hatt seks styremøter i 2025, det er behandlet 55 saker. Varamedlemmer har vært innkalt til alle møter, og er ellers godt informert. Alle møtene har vært på Lillehammer Frivilligsentral. 

Årsmøtet på YK-huset, Lillehammer, lørdag 22.02.2025
Før årsmøtet var det et åpent møte m/faglig foredrag fra kl. 12. Foredragsholder var bygdebokforfatter og historiker Arnfinn Kjelland. Han holdt foredrag om å bruke bøker med gårds- og slektshistorie også i annen forskning enn slektsforskning. 

        Kjelland har studert relasjoner mellom embedsmenn og bønder i perioden 1660 -1870. Kjelland fortalt videre at underoffiserer på landsbygda på 1700-tallet hadde en sentral funksjon, fordi Danmark-Norge var i en situasjon hvor en sterk militærmakt var helt nødvendig. Disse var ofte sønner av bønder, og kunne senere bli lensmenn og avansere oppover på samfunnsstigen. Underoffiserene var statslønnet, og var vel derfor noe av det første vi kjenner til som statstjenestemenn i Norge. Kjelland hadde også sett nærmere på tema som fremveksten av husmannsvesenet, og hvor mange av de som utvandret til USA/Canada kom hjem igjen. 

Etter kaffepausen startet selve årsmøtet. Det var 13 medlemmer med stemmerett til stede. Ordinære årsmøtesaker ble behandlet. Valgkomiteens forslag ble enstemmig vedtatt, og Jostein Valved ble gjenvalgt som leder. 

Slektsprat m/kaffe 14.01.2025 - Lillehammer
Foredrag v/Tarald O. Koller; om Einar Olstad, f. 1878, en slektning som utvandret fra Gausdal til USA i 1879. Olstad var svært interessert i malerkunst, og ble etter hvert en ganske berømt kunstner «over there». Tarald har vært i Badlands-området i Nord-Dakota og besøkt farmen hvor han bodde. Se nærmere her: https://northdakotacowboy.org/einar-olstad/

Etter kaffepausen holdt Jostein Valved foredrag om spedalske i Gudbrandsdalen. 

Slektsprat m/kaffe 27.03.2025 - Lillehammer
Foredrag ved Professor Emeritus Ole O. Moen. Han er historiker, med USA som spesialfelt. 
Moen fremhevet at hovedårsakene til utvandringen fra Norge var stor befolkningsøkning, kombinert med mekanisering av landbruket. Og når dampskipene overtok for seilskipene, ble det etter hvert også enklere å reise. Man anslår at i overkant av 800 000 nordmenn utvandret, men det er ingen sikre anslag på hvor mange som returnerte. Moen opplyste at de to statene med mest norskættede innbyggere, pr. 2009, var Nord- Dakota med ca. 33 % og Minnesota med ca. 20 %. Moen opplyst videre at da det i 1920 ble kraftige innstramninger i innvandringspolitikken i USA, reiste mange flere nordmenn til Canada. 

Moen viste til at norske utvandrere og deres etterkommere kom tidlig med i amerikansk politikk og samfunnsliv. Noen fikk fremtredende posisjoner som visepresidenter, høyesterettsjustitiarius og guvernører. Også innen kunst og kultur, og innenfor ulike utdanningsinstitusjoner og millitærvesenet, finner man sentrale personer med norske aner. 

Etter kaffepausen holdt Kjell Helge Moe et innlegg om Slektsforum. Her kan man stille spørsmål om historiske, faglige, metodiske og tekniske spørsmål relatert til egen slektsforskning. 

Slektsprat m/kaffe 24.04.2025 - Gjøvik 
Foredrag ved Liv Birgit Christensen. Hun er profesjonell slektsforsker. Christensen holdt foredrag om Ane Henriksdatter (1890 – 1960); en slektning som utvandret fra Oppdal sammen med mor og søster i 1906. De reiste fra Trondheim, via Hull og Liverpool i England. Ane Henriksdatter tok utdanning i USA, og hun var svært skrivefør. Hun giftet seg med den svenskættede Walther Soneson, en suksessrik forretningsmann i USA. Ane Soneson fikk et godt liv i Minnesota, og hun brukte deler av sin velstand til å hjelpe familie/venner i Oppdal. 

Christensen ga tips til bruk også av andre kilder enn Digitalarkivet. Skal man fortelle en rik historie, trenger man et bredest mulig grunnlag. Anchestry er et soleklart førstevalg ved forskning på slekt i USA/Canada. 

Medlemsutflukt til Utvandrermuseet på Stange onsdag 11.06.2025 
11 deltakere fikk omvisning både inne og ute. Alle var enige om at det var et fint tiltak, med kunnskapsrike formidlere/omvisere. Felles bespisning på Vika-senteret etterpå.  

Slektsprat m/kaffe 18.09.2025 - Lillehammer 
Kjell Helge Moe fortalte først litt om egne erfaringer ved bruk av KI i slektsforskning. Han forklarte at KI ikke er så anvendelig til selve slektsforskningen i første instans. Bedre egnet til å oversette, fremstille og formidle det som allerede finnes.  

Deretter informerte Kjell Helge kort om det nettbaserte slekts-programmet TNG (the next generation), se: https://tngsitebuilding.com/

Jostein Valved orienterte til slutt litt om historielagene i Faaberg, Heidal og Vågå. Herunder om hvilke bygninger, bøker, kilder og arkiver disse har i sin varetekt.

Slektsprat m/kaffe 23.10.2025 - Lillehammer
Marit Hosar orienterte om Opplandsarkivet og Innlandet fylkesarkiv. Hun er tidligere leder for disse institusjonene, og i tillegg et dyktig fagmenneske. Hun hadde i sin gjennomgang et særlig fokus på; hva har disse arkivene av kilder for slektsforskere? I 2008 ble IKA Opplandene etablert. IKA Opplandene er et interkommunalt arkivsamarbeid for fylkeskommunen, alle kommuner i Innlandet. Hosar ga oss eksempler på innhold i arkivene. 

Til slutt et par kortere programposter:
- nytt fra Slekt og Datas database med gravminner, ved gravminneleder Synnøve N. Ramsrud.
- nytt fra DNA-gruppa, ved DNA-kontakt Petter Marum. 

Slektsprat m/kaffe 25.11.2025 - Gjøvik
Sigbjørn Elvebakken holdt foredrag om slektsforskning i Sverige, sett med norske øyne. Elvebakken orienterte bl.a. om «Husförhörslängdene», som ble ført med 5 - 10 års intervaller. Presten gikk fra hus til hus og intervjuet beboere. Husförhörslängdene finnes i det svenske Riksarkivet. Vi må finne riktig län, hvilken forsamling (menighet) personen var tilknyttet, og deretter navnet på stedet vedkommende bodde på (eks. gården). 

Sverige har i perioder hatt store mengder soldater, det finnes derfor et søkbart soldatregister. 

På nettsiden til Slekt og Data Oppland er det lenker til de kilder som ble omtalt. 
https://slektogdata.no/nb/slektsforskning-i-sverige-sett-med-norske-oyne

Vervekampanje
Siden medlemsutviklingen har vært negativ de siste årene, ble det i 2025 initiert en vervekampanje fra Slekt og Data. Alle distriktslagene ble oppfordret til å delta. 

Lokalt har vi fått laget visitkort og informasjonsbrosjyrer, som vi deler ut på biblioteket og i andre møter med innbyggerne. Aktiv deling av stoff om slektsforskning på nettsider anses viktig. Stand på Strandtorget Kjøpesenter i Lillehammer var vellykket. Fortsette det gode arbeidet med «Spør en slektsforsker». Og på «Slektsprat m/kaffe» kommer vi i kontakt med potensielle medlemmer. 

«Spør en slektsforsker» på Lillehammer bibliotek
Vi har hatt 28 dager med tilbud om hjelp og bistand. I alt 47 personer har benyttet seg av tilbudet (dog er det noen som kommer igjen flere ganger) To timer hver onsdag kl. 16 – 18; januar – april og september – november.

Database for gravminner
Slekt og Data sin landsdekkende database over gravminner er bygget opp gjennom dugnadsinnsats i mange år. Formålet er å dokumentere viktige kulturminner, samt å hjelpe slektsforskere og andre med å finne informasjon om avdøde personer. Dette er en av de viktigste medlemsfordelene Slekt og Data har.  

https://www.slektogdata.no/gravminner/om-gravminnebasen

Gravminneleder i hvert fylke har som oppgave å lede arbeidet med fotografering og registrering av gravstedene, samt å holde kontakt med kirkeverger/gravferdsetat i hver enkelt kommune. Vår gravminneleder er Synnøve N. Ramsrud. 

I tidligere Oppland fylke er det 24 kommuner med til sammen 101 gravplasser. Det foreligger avtale med 31 personer som skal fotografere/eller har fotografert de siste to årene. Vi har i de siste årene sendt ut en oversikt over hva som mangler på de forskjellige gravplassene. Etter utsending på våren, er det alltid noen nye som melder seg på for å delta. Antall deltakere sommeren 2026 er derfor usikkert. Men det er uansett arbeidsoppgaver for flere!

Samtlige kirkeverger kontaktes jevnlig, men flere av disse har begrenset med kapasitet til å utføre alle sine arbeidsoppgaver i hverdagen. Det blir mer jobb på gravminneleder dersom kirkevergene ikke makter å prioritere denne oppgaven fullt ut.  

Annethvert år holder Slekt og Data fysiske samlinger for gravminnelederne. I tillegg er det teams-møte ca. annenhver måned.

DNA-gruppe
Etter initiativ fra Slekt og Data har vi etablert ei DNA-gruppe også i Slekt og Data Oppland. Slekt og Data Oppland har oppnevnt Petter Marum som DNA-kontakt. DNA-kontakten inngår i et nasjonalt fagnettverk i Slekt og Data. 

I 2025 har DNA-gruppa hatt tre møter, med 4-6 deltagere på hvert møte.  På møtene har vi hatt korte innlegg om relevante tema. Vi har sett på DNA resultater fra MyHeritage, Ancestry og FamilyTreeDNA. Hovedfokuset har vært på MyHeritage, i det man her har de beste hjelpemidlene innebygd. Vi har lagt vekt på at vi skal lære av hverandre, og ønsker oss gjerne en arbeidsform hvor deltakerne kan få hjelp med sine konkrete utfordringer. Vi håper at flere vil bli med etter hvert. Det er nå ni personer i vår kontaktliste. 

Slektsbokgruppe/gruppe for slektshistorieformidling
Gruppa har blant annet fokus på å bistå hverandre med ulike dataverktøy, vise frem gode nettsteder, bruk av kart, digitalisering av bilder, personvern, opphavsrett, bilderettigheter, ulike redigeringsprogrammer for selve bok-produksjonen, mv. Gruppa har i 2025 hatt besøk av to personer med egne firma, som har gitt råd om grafisk design og bokproduksjon.

Gruppa har hatt seks møter i 2025, med 6-7 deltakere på hver.t møte. Ved årets utgang har gruppa syv medlemmer som jobber med egne bokprosjekter. To nye deltakere i 2025, og det forventes to nye deltakere også i 2026. Tre bøker er ferdigstilt i 2025. På hvert møte må alle medlemmene fortelle om sitt arbeid, på den måten kan alle få tips til eget arbeid. Kjell Helge Moe er leder for gruppa, og deltar som kontaktperson i et landsdekkende nettverk for slektshistorieformidling i regi av Slekt og Data. 

Informasjon og kommunikasjon 
Vi informerer fortløpende om lokale arrangementer på nettsiden til Slekt og Data Oppland, på facebooksiden vår, og på nettsiden til GD under «Det skjer». Medlemmer får også tilsendt e-post med informasjon om kommende medlemsmøter mv. 

Lillehammer bibliotek publiserer dessuten informasjon om «Spør en slektsgransker» på nettsiden og facebooksiden sin.

I tillegg til informasjon om arrangementer, inneholder hjemmesiden nyhetsartikler og annet fagstoff. Vår hjemmeside er en del av hjemmesiden til Slekt og Data, og her finnes svært mye relevant stoff for slektsforskere. Slekt og Data Oppland har også en egen facebookgruppe. Dette er en offentlig gruppe som er åpen for alle. Pr desember 2025 er det 869 medlemmer i gruppen. 

Se:
https://www.slektogdata.no/nb/slekt-og-data-der-du-bor/oppland 
https://www.facebook.com/groups/disoppland
Økonomi
Slekt og Data Opplands medlemmer betalte i 2025 kontingent på 185 tusen kroner. Landsmøtet i Slekt og Data 2024 vedtok at distriktslagets del på 25 % fra og med 2025 skulle reduseres til 20 %. Det utgjør et inntektstap for oss på knapt 10 tusen kroner og er med på å forklare underskuddet.

Medlemsutviklingen
Antall medlemmer pr 31.12.2025 var 306. Dette var en nedgang fra 332 pr. 31.12.2025. 


Lillehammer 05.02.2026

